李延兴
题画
山翠浮空初过雨，山麓晴云散芳渚。
雾合长林生晓寒，人家更在林深处。
涧泉六月翻松根，石洞千年隐仙侣。
有谁共弈橘中来，无人问路桃源去。
白烟遮尽青林花，野簌嫩香应可茹。
清幽不减山之阴，只欠兰亭列觞俎。
谁乎写此怪而奇，莽莽云山入毫楮。
细看犹有遗恨处，胡不著我山之墅。
我生本是丘壑姿，误落京尘几寒暑。
小时耕牧岘山阳，闲从野人学种树。
门前鱼浦啼竹禽，屋上鹤巢走松鼠。
独行采药日莫归，才得芝术一斗许。
纵令服食不得仙，何若长年艺禾黍。
小村秋晚鸡正肥，大瓮春浮酒新煮。
老翁醉舞儿子歌，笑语喧哗忘宾主。
此乐不见十许年，兵火煌煌照南楚。
思归见画万感生，怅望风帆横浦溆。
时清即好谢官归，全家移向山中祝